
ACORD 28/2008, DE 27 DE FEBRER, DEL PLE DEL CONSELL DE L’AUDIOVISUAL DE CATALUNYA

I. En data 17 d’octubre de 2007 el Consell va aprovar, mitjançant l’Acord 260/2007, els “Criteris d’interpretació de la lletra c) de l’apartat 1 de l’article 93 de la Llei 22/2005, de la comunicació audiovisual de Catalunya”. Així mateix, el Consell va aprovar també sotmetre l’esmentat Acord a consulta pública durant un període d’un mes a fi i efecte de rebre les corresponents aportacions, suggeriments i comentaris per part de qualsevol ciutadà interessat, prèviament a la seva aprovació definitiva.

Un cop conclòs l’esmentat període de consulta pública a través de la pàgina web del Consell, i a la vista de les diferents al·legacions presentades, l’Àrea Jurídica del Consell ha informat el següent:

“INFORME EN RELACIÓ AMB LES AL·LEGACIONS I CONSIDERACIONS REALITZADES DURANT EL PERÍODE DE CONSULTA PÚBLICA DEL DOCUMENT ELABORAT PEL CONSELL DE L’AUDIOVISUAL DE CATALUNYA SOBRE ELS CRITERIS D’INTERPRETACIÓ DE LA LLETRA C DE L’APARTAT 1 DE L’ARTICLE 93 DE LA LLEI 22/2005, DE 29 DE DESEMBRE, DE LA COMUNICACIÓ AUDIOVISUAL DE  CATALUNYA
Antecedents 

Els Criteris d’interpretació de la lletra c) de l’apartat 1 de l’article 93 de la Llei 22/2005, de 29 de desembre, de la comunicació audiovisual de Catalunya, varen ser aprovats inicialment pel Consell de l’Audiovisual de Catalunya en l’Acord del Ple 260/2007, de 17 d’octubre. Mitjançant aquest Acord també es va considerar sotmetre l’esmentat document a consulta pública, durant un període d’un mes, a fi i a efecte de rebre les corresponents aportacions, comentaris i suggeriments per part de qualsevol persona interessada.   

Les al·legacions i consideracions presentades durant aquest període de consulta pública a què ha estat sotmès el document elaborat pel Consell de l’Audiovisual de Catalunya es poden dividir en diversos grups, atenent a la naturalesa del subjecte que ha formulat les al·legacions o, en el seu cas, les consideracions o suggeriments. 

Seguint aquesta lògica, el present informe s’ha estructurat en quatre apartats en els que hi figuren les al·legacions que han presentat l’Associació Catalana de Ràdio i l’Associació Espanyola de Radiodifusió Comercial; les consideracions de l’Associació Televisions Digitals de Proximitat, TV Costa Brava, Mola TV, Canal Taronja, CAT 4TV i ETV; les al·legacions formulades per l’Associació Catalana de concessionaris privats de TDT (Associació Catalana de Televisió) i les apreciacions de l’Associació Catalana de Municipis i Comarques.
1. Al·legacions que formulen les associacions de prestadors de serveis de radio

Les al·legacions formulades per part de l’Associació Catalana de Ràdio, subscrites també per l’Associació Espanyola de Radiodifusió Comercial, poden sistematitzar-se de la manera següent:

a) Inadecuació i improcedència de l’instrument utilitzat

Es manifesta que els “criteris d’interpretació” han estat aprovats mitjançant un Acord de Ple del Consell de l’Audiovisual de Catalunya i que referent a aquest extrem convé assenyalar: 

1.- Que els “criteris d’interpretació” no constitueixen un acte administratiu singular o general del CAC, ja que no esgoten la seva eficàcia en una sola aplicació sinó que s’incorporen a l’ordenament jurídic amb vocació normativa, constituint, doncs, un reglament encobert.   

2.- Com vulgui que desenvolupen la lletra c) de l’apartat 1 de l’article 93 de la Llei 22/2005 haguessin d’haver estat objecte d’ordenació mitjançant una Instrucció de conformitat a les previsions establertes en l’article 117 de la Llei 22/2005, per quant constitueix una norma reglamentària de desenvolupament de la Llei de la comunicació audiovisual de Catalunya.

3.- De l’anterior es desprèn que s’ha infringit l’establert a l’article 62 de la Llei de l’Estat 30/1992, de 26 de novembre, del règim jurídic de les administracions públiques i del procediment administratiu comú amb el resultat de la seva nul·litat de ple dret a l’haver-se prescindit total i absolutament del procediment legalment establert per a l’elaboració, aprovació i publicació dels Reglaments.

b) Nul·litat de ple dret de l’Acord 260/07 per manifesta infracció del límit constitucional de matèries reservades a la Llei orgànica

Les Associacions al·legants entenen que el repetit Acord afecta directament als drets i llibertats fonamentals expressament reconeguts en l’article 20 de la Constitució espanyola. En aquest sentit, es manifesta en l’al·legació que l’article 9.1 de la Constitució imposa una vinculació estricta a tot el seu contingut material, començant pels drets fonamentals, per la qual cosa, l’art. 53.1 de la Constitució preveu que els drets i llibertats reconeguts en el Capítol Segon del Títol primer vinculen a tots els poders públics i només per llei.

En aquest sentit, consideren que el Consell de l’Audiovisual de Catalunya torna a extralimitar-se en l’aprovació dels criteris d’interpretació en tant que amb ells limita els drets fonamentals a l’expressió i a la informació proclamats a l’article 20 CE, article on es garanteix la comunicació intel·lectual, a través de la qual es constitueix una opinió pública lliure; es tracta doncs, de drets essencials per a la formació de l’opinió pública lliure. Seguint amb el seu discurs, aquestes Associacions conclouen la fonamentació d’aquesta al·legació afirmant que aquests criteris d’interpretació elaborats pel Consell de l’Audiovisual per tal que aquest pugui saber quan es troba davant de publicitat política, contenen una fonamentació restrictiva d’uns drets fonamentals, i com a tal, en qualsevol cas hauria de venir regulat per llei orgànica.      

c) L’Acord del CAC limita greument els drets i llibertats fonamentals d’expressió i informació

Les Associacions al·legants estimen que els “criteris d’interpretació” afecten no només als partits polítics sinó també a qualsevol altres subjectes públics o privats que emetin opinions polítiques, socials, religioses o filosòfiques. En aquest sentit, manifesta que el pas de control de la publicitat política al control de la llibertat d’expressió és fàcilment franquejable. Així, les al·legants consideren que, amb el pretext de tutelar la prohibició de publicitat política, “pot produir-se un control o censura absolutament inadmissible en un estat de dret, de les conviccions i manifestacions socials, religioses, polítiques i filosòfiques”. Per concloure amb aquesta al·legació, es reitera la seva consideració relativa a que l’Acord de referència és radicalment il·legal i inconstitucional per limitar l’exercici dels drets i llibertats fonamentals.

Resposta: A la vista dels conceptes jurídics indeterminats que incorpora la lletra c de l’apartat 1 de l’article 93 de la Llei de la comunicació audiovisual de Catalunya que qualifiquen la publicitat com “de contingut essencialment polític” i “dirigida a la consecució d’objectius d’aquesta naturalesa”, el Consell ha estimat convenient precisar l’abast d’aquestes expressions de manera que aquest organisme pugui determinar quan un anunci pot ser inclòs dins la categoria de publicitat prohibida pel caràcter essencialment polític del seu contingut.

Amb la publicitació dels criteris interpretatius de la lletra c de l’apartat 1 de l’article 93 de la Llei de la comunicació audiovisual de Catalunya, el Consell ha volgut donar a conèixer als prestadors de serveis de televisió els paràmetres relatius a com interpretarà aquest article per tal corregir la incertesa jurídica que s’infereix dels seus termes.

Les al·legacions a), b) i c) de l’Associació Catalana de Ràdio i l’Associació Espanyola de Radiodifusió Comercial parteixen d’una mateixa base: la consideració dels criteris interpretatius del Consell com a norma jurídica. En efecte, aquestes associacions entenen que una instrucció general del Consell hagués estat l’instrument més adient per desenvolupar el contingut de l’article 93.1c) de la Llei de la comunicació audiovisual de Catalunya. En coherència amb això, sostenen que s’ha infringit el que estableix l’article 62 de la Llei de l’Estat 30/1992, de 26 de novembre, per haver prescindit del procediment previst per l’elaboració i tramitació de disposicions de caràcter general.

No obstant l’anterior, les Associacions complementen la seva argumentació, manifestant que els Criteris interpretatius del Consell afecten als drets fonamentals, ja que el document del Consell conté una fonamentació restrictiva dels drets fonamentals a la llibertat d’expressió i d’informació, i com a tal, en qualsevol cas hauria de venir regular per llei orgànica.    

Aquesta consideració general de nul·litat dels criteris d’interpretació del Consell que manifesten en el seu escrit ha de ser desestimada atès que la naturalesa pròpia d’uns criteris interpretatius difereix abastament de la d’una disposició de caràcter general. En aquest sentit, com méa amunt es deia, mitjançant aquests criteris el Consell vol donar a conèixer, les “regles del joc” que seguirà per discernir si un anunci es subsumeix en la categoria de publicitat prohibida. En aquest sentit, el precepte discutit, no pot ser en cap cas objecte d’una instrucció general del Consell, ja que aquestes disposicions tenen, amb caràcter general, l’objectiu de desenvolupar i clarificar les obligacions dels prestadors dels serveis de comunicació audiovisual i establir els procediments de verificació i tramesa de la documentació acreditativa del compliment d’aquestes obligacions. 

d) L’Acord extralimita la Llei de l’Audiovisual de Catalunya i, per tant, infringeix el principi constitucional de jerarquia normativa (art 9.3 CE)

Segons es manifesta en aquesta al·legació, l’article 93 de la Llei 22/2005 i l’article 9 de la Llei de l’Estat 25/1994, per la qual s’incorpora a l’ordenament jurídic estatal la Directiva 89/552/CEE, no apoderen al CAC per regular i limitar la publicitat política en l’àmbit de la radiodifusió privada, ja que la Llei de12 de juliol de 1994 circumscriu la prohibició de “publicitat de contingut essencial i primordialment polític” a la televisió i en cap cas a la radiodifusió privada. Segons les Associacions al·legants, aquest fet conduiria a la nul·litat de ple dret de l’Acord 260/07 per aplicació del disposat en l’article 62.2 de la Llei de l’Estat 30/1992 reformada per la Llei 4/1999.

Resposta: En efecte, la prohibició que s’estableix en l’article 93.1 c) de la Llei de la comunicació audiovisual de Catalunya no és extensible als serveis de ràdio arran la derogació de l’article 108 de la mateixa Llei per la disposició derogatòria de la Llei 11/2007, d’11 d’octubre, de la Corporació Catalana de Mitjans Audiovisuals. 

Per tant, i en conseqüència, la prohibició d’emetre publicitat de contingut essencialment polític dirigida a la consecució d’objectius d’aquesta naturalesa és circumscriu únicament als prestadors de serveis de televisió.  

e) Inacceptable atribució d’arbitrarietat al CAC

Les associacions consideren que el contingut i redacció dels “criteris d’interpretació” són una font de discrecionalitat incontrolada i, per tant, d’arbitrarietat, prohibida expressament  per l’article 9.3 de la Constitució.

Resposta: Al contrari, els criteris interpretatius responen a la voluntat del Consell de clarificar aquells extrems d’incertesa jurídica que pot comportar la indefinició de la pròpia previsió de la Llei de la comunicació audiovisual de Catalunya. 

2.- Consideracions formulades pels prestadors de serveis de televisió digital local

Les consideracions formulades per part de l’Associació Televisions Digitals de Proximitat, TV Costa Brava, Mola TV, Canal Taronja, CAT 4TV i ETV. Les consideracions presentades poden sistematitzar-se de la manera següent: 

a) La Llei de l’Estat 25/1994 dóna més marge d’interpretació que la Llei 22/2005

Dels escrits d’al·legacions es desprèn el següent argument: la norma estatal pot ésser interpretada d’una manera més àmplia que la catalana; doncs, mentre aquesta prohibeix “la publicitat de contingut essencialment polític dirigida a la consecució d’objectius d’aquesta naturalesa”, la norma estatal opta per prohibir “la publicitat de contingut essencial o primordialment polític, o dirigida a la consecució d’objectius d’aquesta naturalesa”, el que vol dir que:

1. La Llei catalana prohibeix els missatges publicitaris que compleixin una doble condició:

i. Que siguin de contingut essencialment polític.

ii. Que estiguin dirigits a aconseguir objectius de naturalesa política.

2. Per la seva part, la Llei espanyola prohibeix dos tipus de missatges:

i. Els de contingut essencial o primordialment polític.

ii. Els adreçats a la consecució d’objectius de naturalesa política.

Així, els que subscriuen els escrits d’al·legacions consideren que essent el CAC un òrgan de naturalesa autonòmica catalana i havent-se pronunciat el Parlament de Catalunya, mitjançant la reiteradament citada norma 22/2005, sobre com volia que fos aplicada a Catalunya la prohibició de la publicitat política, el posicionament del Consell i la prevalença normativa han de respectar escrupolosament el text català.

Resposta: L’Acord del Ple del Consell 260/2007, 17 d’octubre, s’ajusta al redactat de l’article 93.1c) de la Llei de la comunicació audiovisual de Catalunya. La redacció de l’article de la llei catalana no divergeix, malgrat la inexistència de la conjunció copulativa “o”, del supòsit contemplat en l’article 9.1 c) de la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva 89/552/CEE.

b) La prohibició de la publicitat política no pot comportar una limitació a la participació dels ciutadans a la “res publica”

En aquesta al·legació, es considera que la participació política dels ciutadans i de les seves entitats associatives ni es pot reduir a la mera participació electoral ni es pot limitar, doncs és precisament amb la generalització de les noves tecnologies de la informació i de la comunicació dins de les quals hi ha la radiodifusió televisiva, que les societats més avançades pretenen aprofundir en la qualitat dels seus sistemes polítics democràtics i, conseqüentment, en la transparència de les actuacions de les seves institucions i en l’increment de la participació activa. En aquest sentit, manifesten que una aplicació estricta de la proposta d’interpretació com la proposada pel Consell de l’Audiovisual de Catalunya prohibiria la publicitació per televisió de la posada en marxa d’una iniciativa legislativa popular, que requereix l’obtenció d’un significatiu nombre de signatures de suport.

Així mateix, els al·legants consideren que el document de criteris interpretatius, incorpora alguns conceptes clarament indeterminats com ara l’ús del concepte “menystenir” les conviccions polítiques, filosòfiques o religioses de les persones teleespectadores”. Recordem que menystenir vol dir: “Tenir en menys, subestimar”. Com es concreta aquest menysteniment? Poden ser, o no, “menystingudes” conviccions polítiques o filosòfiques o religioses de teleespectadors que atemptin contra els drets humans? Pot ser menystingut el negacionisme de l’holocaust jueu? I el de tantes aberracions comeses en nom d’idees polítiques, filosòfiques i religioses? Sota els conceptes de “conviccions polítiques, filosòfiques i religioses” s’hi engloba la pràctica totalitat del pensament humà.

Per tant, entenen que la interpretació que proposa el Consell ultrapassa abastament la voluntat del legislador català i europeu i que consegüentment, hauria de cenyir-se a l’estricte marc de l’actuació de les institucions polítiques, legalment qualificades com a tals, i de les actuacions ciutadanes adreçades a promocionar estrictes interessos partidistes.

Finalment, també volen fer palès el seu posicionament en quan a la prohibició d’emetre propaganda política. De fet, són conscients de que està regulat en una llei espanyola, i per tant no depèn dels legisladors catalans, però així hi tot volen dir que entenen aquesta prohibició com un tracte discriminatori de cara a les televisions locals, doncs, són els únics mitjans que tenen aquesta prohibició, ja que tant la premsa com la ràdio poden fer qualsevol propaganda política.        

Resposta: D’inici, en aquesta consideració es produeix una confusió entre la participació de la ciutadania i l’emissió de publicitat política. L’àmbit d’aplicació de l’article 93.1c) de la Llei de la comunicació audiovisual de Catalunya es circumscriu als continguts publicitaris que s’emetin per televisió
 i en cap cas limita o condiciona la participació activa de la ciutadania. 

Pel que fa a la prohibició d’emetre propaganda política en període electoral, tingui’s present que, d’acord amb la legislació en matèria electoral, únicament es permet la reserva d’espais gratuïts d’espais de propaganda electoral en les ràdios i televisions locals públiques quan el tipus de l’elecció sigui d’àmbit municipal
. En la resta d’eleccions es prohibeix que les ràdios
 i televisions locals públiques (i, obviament, les televisions privades) puguin emetre propaganda electoral de cap tipus. La gratuïtat dels espais electorals de propaganda política respon a la voluntat per part del legislador de garantir el principi d’igualtat i objectivitat entre tots els actors polítics que intervenen en qualsevol tipus d’elecció o referèndum. 

3. Al·legacions formulades per l’Associació Catalana de concessionaris privats de TDT (Associació Catalana de Televisió)

a) Sobre la definició del terme “polític”

Respecte la definició del terme polític, l’Associació estima que l’ampliació que es fa d’aquest terme, més enllà del que es refereix a la promoció de partits polítics en període electoral no es basa en cap fonament legal.

Resposta: Entre d’altres, hom pot definir el terme “polític” com “l’activitat dels qui regeixen o aspiren a regir els assumptes públics”
 o  com “el conjunt de teories sobre el govern de la societat i d’activitats pràctiques relacionades amb la gestió dels afers públics”
 com “la tasca que duen a terme els partits polítics per aconseguir els seus objectius”
. En aquest sentit, el document de Criteris del Consell no fa una ampliació sobre aquest terme del que figura en l’article 93.1c) de la Llei de la comunicació audiovisual de Catalunya, sinó que integra, entre altres accepcions del terme, “polític” les reproduïdes anteriorment.
b) Determinació del significat polític d’un anunci

L’Associació considera que el document de criteris elaborat pel Consell de l’Audiovisual de Catalunya estableix que per tal de determinar el significat polític d’un anunci, cal tenir en compte: a)  qui és l’emissor de l’anunci; i b) el significat o la finalitat política del missatge. En aquest sentit, l’Associació considera que caldria especificar que per a que un anunci sigui considerat publicitat prohibida d’acord amb el que preveu l’article 93 c. de la Llei 22/2005, de 29 de desembre, de la comunicació audiovisual de Catalunya cal que concorrin els dos supòsits, o bé que es determini clarament en quins casos serà suficient només un dels dos aspectes.

Resposta: Malgrat que entenem que, amb caràcter general la concurrència del primer supòsit podria ser determinant per subsumir la publicitat dintre de la categoria de publicitat prohibida pel seu caràcter essencialment polític, això no obsta perquè hi hagi casos en què és necessitarà la concurrència d’ambdós per qualificar el significat polític de l’anunci. Per tant, entenem que caldrà analitzar cas per cas les característiques subjectives del promotor de l’anunci i el missatge que es transmet, sense oblidar en cap cas el context o conjuntura en que es realitza la seva emissió.

4. Consideracions formulades per l’Associació Catalana de Municipis i Comarques

L’Associació catalana de Municipis i Comarques vol posar de relleu que més que uns criteris per a la interpretació consideren que es tracta “d’uns criteris que, contràriament, contribueixen a generar més confusió entre els actors implicats”. A més, considera que la proposta d’acord que s’ha presentat, “mira de segregar la difusió i la divulgació de determinats formats televisius respecte de la influència i la interferència d’aquests formats en els ciutadans”. Aquesta divisió és, segons el seu entendre, “una pretensió difícilment assolible. (...) És més la llibertat del ciutadà receptor, també ha de venir mesurada per la possibilitat de descodificar els missatges televisius que rebi. Seria aquesta una autèntica  forma de considerar als ciutadans com a persones amb plena capacitat per exercir els seus drets”. D’aquesta manera, estan en total desacord amb la possibilitat que apunta l’esborrany de text de mirar de fer ampliacions del que cal considerar com a “polític” a efectes de la seva prohibició en matèria publicitària. Mirar de definir què és “contingut essencialment polític o primordialment polític” és una aventura de tal magnitud que es corre el risc de limitar el concepte del que és “polític”.

A banda, l’Associació Catalana de Municipis i Comarques estima que “l’esborrany del text que proposa el CAC, fa similituds entre propaganda política i publicitat política. De cap de les maneres aquests poden ser conceptes anàlegs. En el cas de la propaganda, parlem d’aquella difusió de productes electorals eminentment gratuïta que està subjecta a la LOREG. En el segon cas, la publicitat política hauria d’entendre’s com allò que queda fora de la regulació de la LOREG”.

Finalment, i en allò que el text pugui influir en la radiodifusió de caràcter públic municipal, no veu la proposta com “uns criteris amb capacitat d’introduir claredat interpretativa entre tots els productors i distribuïdors de formats televisius publicitaris. Tot el contrari. Creuen que es tracta d’un text que pot crear més confusió i, fins i tot, arbitrarietats entre els actors implicats”.   

Resposta: En les consideracions de l’Associació Catalana de Municipis i Comarques hi ha diverses qüestions a tractar. En primer lloc, la relativa a la ingerència dels poders públics en la llibertat del “ciutadà receptor”: sobre aquesta primera qüestió cal tenir present que la prohibició de l’article 93.1 c) de la Llei de la comunicació audiovisual de Catalunya transposa amb una certa coherència allò que estableix la lletra c) de l’article 12 de la Directiva de Televisió sense Fronteres quan disposa que la publicitat televisada no haurà d’atemptar contra les “conviccions ... polítiques” de les persones usuàries dels serveis de televisió. En efecte, la norma comunitària estableix un redactat essencialment obert, conferint als estats membres la potestat de transposar als seus ordenaments jurídics interns aquesta previsió, d’acord amb la seva tradició democràtica i audiovisual específica; i, en qualsevol cas, conforme amb el Conveni Europeu de Drets Humans (CEDH), en relació amb la llibertat d’expressió, l’exercici de la qual només limita quan el seu exercici col·lisioni amb altres drets susceptibles de protecció.

A aquest efecte, l’article 10 del CEDH
 preconitza la llibertat d’expressió com un dret fonamental i inalienable de la persona, que abasta “la llibertat d’opinió i la llibertat de rebre o comunicar idees, sense que pugui haver ingerència d’autoritats públiques i sense la consideració de fronteres”. No obstant això, l’apartat següent del mateix precepte considera que l’exercici d’aquestes llibertats, pot ser sotmès a certes formalitats, condicions, restriccions o sancions previstes per la legislació de cada estat membre, “quan constitueixin mesures necessàries en una societat democràtica ... per a la protecció dels drets aliens ...” .

Aquesta literalitat de la norma ha estat recollida pel Tribunal Europeu de Drets Humans (TEDH) que ha tingut oportunitat de pronunciar-se sobre el contingut i els límits de la llibertat d’expressió al afirmar que “... la llibertat d’expressió constitueix un dels fonaments essencials d’una societat democràtica i una de les condicions bàsiques per al seu progrés i per a la realització personal de cada individu ...” i que “... aquesta llibertat està subjecta a excepcions i restriccions...” que “s’han d’establir de manera raonada, particularment quan la naturalesa del discurs és de caire polític i no comercial” 
.

Per tant, en la interpretació del TEDH, el CEDH avalaria l’adopció de limitacions a la llibertat d’expressió, en aquest cas, aplicades a l’àmbit publicitari; una d’aquestes restriccions, seria la relativa a la prohibició d’emetre publicitat essencialment política dirigida a la consecució d’objectius d’aquesta naturalesa (restricció que, actualment, consagren com a previsió legal, els articles 9.1.c) de la Llei 25/1994, de 12 de juliol, per la qual es transposa a l’ordenament jurídic estatal la Directiva 89/552/CEE, i 93.1.c) LCA). En definitiva, la prohibició d’aquest tipus de publicitat, vol prevenir l’accés indiscriminat als mitjans de comunicació audiovisual de sectors i actors polítics i socials amb una important capacitat d’influència sobre els mateixos que, alhora, els faciliti la difusió d’opinions i idearis, amb la possibilitat, per tant, de crear estats d’opinió i d’influir en el procés de presa de decisions polítiques.  

D’acord amb l’anterior, l’article 10 CEDH no atorgaria a cap persona física o jurídica el dret (automàtic) a difondre lliurement les seves idees o pensaments polítics mitjançant la contractació d’espais publicitaris en els serveis de televisió (i ràdio). Els marges dins els quals pugui exercir-se aquesta llibertat, vindrien fixats per les normes de dret intern que, en el seu cas, adopti cada estat membre. 

Així ho ha confirmat el TEDH, que en l’assumpte Halton contra el Regne Unit (2003) va afirmar que “... Les autoritats nacionals disposen de l’habilitació democràtica directa i estan, tal com la Cort ha vingut reiterant en diverses ocasions, en millor posició ... per avaluar les necessitats i condicions requerides en el seu territori, sobretot pel que fa a assumptes de política general, on les opinions en una societat democràtica poden diferir àmpliament ...”.

A l’Estat espanyol, seguint la lògica establerta pels instruments internacionals esmentats - la DUDH i el CEDH -, l’article 20.1 CE recull la protecció de la llibertat d’expressió, com un dels elements estructurals d’una societat democràtica garantidors de l’existència de la formació d’una opinió pública lliure, limitant-ne el seu exercici al respecte dels drets reconeguts en la mateixa Constitució, en el seu Títol II i en els preceptes de les lleis que els desenvolupin
.

És oportú recordar que a l’Estat espanyol, l’article 9 de la Llei de L’Estat 25/1994, de 12 de juliol, en seu de La publicitat en televisió, la televenda i el patrocini televisiu estableix al seu apartat 1.c), com un dels supòsits de publicitat i televenda prohibides (per a televisió) “La publicidad de contenido esencial o primordialmente político, o dirigida a la consecución de objetivos de tal naturaleza, sin perjuicio de lo establecido en la Ley Orgánica del Régimen Electoral General.”

En aquest marc, també el legislador català ha optat per introduir a la LCA una prohibició idèntica a l’establerta per la norma estatal, que limita l’exercici de la llibertat d’expressió en l’àmbit publicitari en les emissions dels prestadors dels serveis de televisió, entre d’altres, a aquells continguts publicitaris que tinguin un “contingut essencialment polític dirigits a la consecució d’objectius d’aquesta naturalesa, sens perjudici del que estableix la normativa electoral”. 

Per tant, a la vista del que fins aquí s’ha exposat, sembla clara la compatibilitat de la llibertat d’expressió - tal com la defineix la nostra norma capçalera (article 20.1 CE) - i de la prohibició de la publicitat de contingut essencialment polític, dirigida a la consecució d’objectius d’aquesta naturalesa, sempre que la prohibició s’interpreti, utilitzant la terminologia del  TEDH, dins un “marge d’interpretació restrictiva”, de forma tal - afegim - que la prohibició no distorsioni l’exercici efectiu d’aquesta llibertat. 

En segon lloc, l’Associació Catalana de Municipis i Comarques estima que “l’esborrany del text que proposa el CAC, fa similituds entre propaganda política i publicitat política”, i afegeix que “de cap de les maneres aquests poden ser conceptes anàlegs”. En efecte, aquests dos termes són diferents i s’utilitzen en períodes temporals diferents, l’expressió “publicitat política” s’empra fora del període electoral, mentre que el concepte “propaganda electoral” s’utilitza dintre del període electoral, d’acord amb el que estableixen les diferents normes reguladores del règim electoral a l’Estat.

D’acord amb l’anterior, el document de criteris del Consell estima que el que és necessari distingir fora del període electoral és la mera propaganda (únicament permesa en campanya electoral) de la difusió, promoció i divulgació línies de pensament i de filosofia política.

Barcelona, 6 de febrer de 2007”
II. La interpretació de l’abast de la prohibició d’emissió de publicitat de contingut essencialment polític, requereix de l’autoritat de regulació, entre d’altres actuacions, l’elaboració de criteris que permetin delimitar de forma adequada els conceptes que utilitza l’article 93.1 c) de la Llei 22/2005, de 29 de desembre, de la comunicació audiovisual de Catalunya. Aquesta tasca de delimitació és necessària atès que l’expressió que qualifica a la publicitat com “de contingut essencialment polític dirigida a la consecució d’objectius d’aquesta naturalesa” demana uns criteris interpretatius més precisos en base als quals el Consell de l’Audiovisual de Catalunya pugui determinar quan un contingut publicitari es subsumeix dintre de la categoria de publicitat prohibida pel seu caràcter essencialment polític.
III. Un dels mitjans emprats per diferents autoritats de regulació, així com per la pròpia Comissió Europea, de forma habitual, és el sotmetiment de determinats projectes de rellevància en sectors estratègics a consulta pública. Aquest tipus de consultes que no s’integren dins d’un procediment administratiu formalitzat, permeten en canvi, i gràcies a les possibilitats que les actuals tecnologies de la informació i comunicació ofereixen, facilitar la transparència i la participació dels diversos subjectes interessats en el marc del procés de formació dels criteris decisoris dels organismes públics, especialment en aquells casos en què ens trobem davant de sectors que presenten, des del punt de vista regulatori, una especial complexitat. 
En definitiva, sens perjudici que el Consell exerceixi en el seu dia les potestats que legalment li corresponen en matèria d’interpretació i aplicació del corresponent règim jurídic concessional en relació a cadascun dels corresponents prestadors, s’ha considerat pertinent d’establir, en el marc del present procediment, i de forma general, els criteris de referència. 

Per tot l’ exposat, el Ple del Consell de Audiovisual de Catalunya, adopta els següents:
ACORDS 

1.- Aprovar els Criteris d’interpretació de la lletra c de l’apartat 1 de l’article 93 de la Llei 22/2005, de 29 de desembre, de la comunicació audiovisual de Catalunya, en relació amb la publicitat política en televisió i a la seva consideració com a publicitat prohibida, que s'annexa al present Acord com a part integrant del mateix. 
2.- Difondre els esmentats criteris mitjançant la seva publicació a la pàgina web del Consell.

Barcelona, 27 de febrer de 2008

Josep M. Carbonell i Abelló



Dolors Comas d’Argemir i Cendra

President





Consellera secretària

Criteris d’interpretació de la lletra c de l’apartat 1 de l’article 93 de la Llei 22/2005, de 29 de desembre, de la comunicació audiovisual de Catalunya, en relació amb la publicitat política en televisió i a la seva consideració com a publicitat prohibida

La lletra c de l’apartat 1 de l’article 93 de la Llei 22/2005, de 29 de desembre de la comunicació audiovisual de Catalunya (en endavant, LCA), estableix com a publicitat prohibida:  “La publicitat de contingut essencialment polític dirigida a la consecució d’objectius d’aquesta naturalesa, sens perjudici de les normes aplicades establertes per la legislació sobre règim electoral.” 

Aquest article és una reproducció quasi literal de la lletra c de l’apartat 1 de l’article 9 de la Llei de l’Estat 25/1994, modificada per la Llei 22/1999, que incorpora a l’ordenament jurídic espanyol la Directiva 89/552/CEE, segons la qual es prohibeix als prestadors de serveis de televisió l’emissió de “publicitat de contingut essencialment o primordialment polític, o dirigida a la consecució d’objectius d’aquesta naturalesa, sens perjudici del que estableix la Llei orgànica del règim electoral general”. 

Les dues expressions que qualifiquen la publicitat com “de contingut essencialment (i essencialment o primordialment) polític” i “dirigida a la consecució d’objectius d’aquesta naturalesa” demanen una interpretació més precisa en funció de la qual el Consell de l’Audiovisual de Catalunya pugui determinar quan un anunci es circumscriu dins de la categoria de publicitat prohibida pel caràcter polític del seu contingut. Per tal de fixar aquesta interpretació, cal començar per delimitar l’expressió contingut essencialment polític en el context del missatge publicitari.

S’entén que l’apartat 1 de l’article 93 de la LCA, sobre publicitat prohibida, fa referència exclusivament a continguts publicitaris televisius en els diferents suports o formats en que es representi i, en cap cas, es refereix als continguts dels programes.

En general, un missatge publicitari té, com a mínim, tres elements que cal tenir en compte a l’hora de determinar el significat del seu contingut:

 a) qui patrocina l’anunci; 

 b) què diu l’anunci literalment; 

 d) en quin context o moment de la conjuntura política s’emet l’anunci. 

Els tres elements esmentats han de ser considerats conjuntament per tal de determinar el significat de qualsevol comunicació, ja que el significat literal d’una expressió pot quedar modificat pel context en el qual s’emet, és a dir, per la condició de la persona o persones que l’emeten, pel moment en què s’emet i per la finalitat que es busca quan s’emet. 

Aquest últim element –el de la contextualització– està clarament contemplat en la definició de publicitat que contenen les lleis esmentades més amunt, segons la qual la publicitat és “qualsevol forma de missatge emès [...] per a promoure actituds o comportaments entre els usuaris” (article 90 de la LCA). Atesa la finalitat intrínsecament persuasiva de la publicitat, es tendeix a fer ús de diferents recursos dirigits a motivar el comportament de les persones sense dir-ho explícitament. És per això que, més que en qualsevol altre missatge, el significat d’un anunci no es desprèn del que literalment diu, sinó del que suggereix o de les associacions que vol evocar en un context  determinat. Si és cert que el context en què s’emet un anunci en condiciona el significat, caldria tenir especial cura durant aquelles èpoques en què es produeix un debat polític específic (com a conseqüència d’un tràmit legislatiu) i també els processos electorals. En els dos casos, un anunci que pogués incidir en una presa de partit de caràcter polític tindria més significat polític que el mateix anunci en un altre moment en què el debat polític fos inexistent. 

D’acord amb aquestes consideracions, el Consell de l’Audiovisual de Catalunya considera que, per tal de determinar el significat polític d’un anunci, cal tenir en compte:  

a) qui és l’emissor de l’anunci;

b) el significat o la finalitat política del missatge.

Pel que fa al primer punt, la publicitat de caràcter polític pot estar determinada per la intervenció de:  

· els partits polítics i els governs;

· les organitzacions que, en els seus estatuts, defineixen els objectius o les activitats que es proposen realitzar com a objectius o activitats polítiques;

· els organismes, les plataformes i els col·lectius que volen promoure un canvi legislatiu, encara que sigui puntual, en defensa i promoció dels seus interessos corporatius;

· qualsevol persona o grup que promogui un projecte o programa polític determinat. 

Pel que fa al segon punt, podem establir que la finalitat política d’un anunci es fa palesa si exhibeix el propòsit de:

· promocionar els interessos d’un partit polític o d’un grup amb finalitats polítiques i d’un líder d’un partit polític o d’un grup amb finalitats polítiques;

· influir en el resultat d’unes eleccions o referèndum;

· influir en un canvi legislatiu o la promoció d’una llei;

· influir en les polítiques o decisions dels governs o les administracions públiques;

· influir de manera partidista en l’opinió pública en una qüestió que forma part del debat polític;

· promoure els interessos d’un partit polític o d’un grup organitzat amb finalitats polítiques i d’un líder d’un partit polític o d’un líder d’un grup amb finalitats polítiques;

· menystenir les conviccions polítiques, filosòfiques o religioses de les persones teleespectadores;

· interferir en els processos electorals amb l’anomenada “publicitat pretext”.

Les consideracions anteriors entenen el terme polític en un sentit més extens del que es referiria exclusivament al que fan els partits polítics. Aquesta concepció àmplia del terme, és la que es desprèn de les pròpies definicions extretes del Diccionari de la Reial Acadèmia de la Llengua Espanyola i del Gran diccionari de la llengua catalana de l’Enciclopèdia Catalana que, respectivament, s’hi refereixen com a “l’activitat dels qui regeixen o aspiren a regir els assumptes públics”, i el “conjunt de teories sobre el govern de la societat i d’activitats pràctiques relacionades amb la gestió dels afers públics”. La definició de la locució polític en aquests termes resulta, clarament, coincident amb la previsió de l’apartat 2 de l’article 9 del títol preliminar de la Constitució espanyola: “Correspon als poders públics de promoure les condicions per tal que la llibertat i la igualtat de l’individu i dels grups en els quals s’integra siguin reals i efectives; remoure els obstacles que n’impedeixin o en dificultin la plenitud i facilitar la participació de tots els ciutadans en la vida política, econòmica, cultural i social.” 

Sembla clar que, en la base de la prohibició de la publicitat política, hi ha dos objectius fonamentals: a) no influir directament en els processos legislatius o d’execució política; b) evitar el conflicte amb les conviccions religioses, polítiques o filosòfiques dels ciutadans. És per això que restringir el significat de l’expressió “contingut essencialment polític” a allò que fan o diuen els partits polítics deixa fora moltes altres manifestacions que, en determinades circumstàncies, poden adquirir i adquireixen de fet una dimensió política indiscutible.  

Tanmateix, el Consell de l’Audiovisual de Catalunya considera que cal distingir el que és pròpiament propaganda i el que, fora de la controvèrsia política i partidària, es proposa difondre, promoure i divulgar línies de pensament i de filosofia política. 

Barcelona, 27 de febrer de 2008

� En aquest sentit, tingui’s present que el propi document de Criteris objecte de les al·legacions ja acota el seu àmbit d’actuació quan disposa que “s’entén que la lletra c) de l’apartat 1 de l’article 93, sobre publicitat prohibida, fa referència, exclusivament a continguts publicitaris en els diferents formats i, en cap cas, es refereix als continguts de la programació”.





� Article únic de la Llei orgànica 14/1995, de 22 de desembre, de publicitat electoral en emissores de televisió local.





� Article únic de la Llei orgànica 10/1991, de 8 d’abril, de publicitat electoral en emissores municipals de radiodifusió sonora.


 


� Definició extreta del Diccionari de la Reial Acadèmia de la Llengua Espanyola.


 


� Definició extreta del Gran diccionari de la llengua catalana de l’Enciclopèdia Catalana. 





� Definició que es conté en la Sentència del jutjat de 1ª instància núm. 8 de Saragossa, ratificada per la Sentència de l’Audiència Provincial de Saragossa núm. 83/2004 de 12 de febrer.  


� Conveni Europeu per a la Protecció dels Drets Humans i de les Llibertats Fonamentals adoptat a Roma el 4 de novembre de 1950. Va ser ratificat per l’Estat espanyol el 26 de setembre de 1979. Aquest redactat coincideix substancialment amb el redactat de l’article 19 de la Declaració Universal dels Drets Humans.





� Per totes, les Sentències del TEDH VgT Verein Gegen Tierfabriken contra Suïssa, de 28 de juny de 2001; Murphy contra Irlanda, de 10 de juliol; Lenla Sahin contra Turquia, de 29 de juny de 2004; i la Mamere contra França, de 7 de novembre de 2006.


� Per totes, les Sentències TC de 19 de juny de 2006, de 12 de juny de 2003, d’11 de novembre de 2002, de 8 de gener de 2002 i de 20 de desembre de 1999, en les quals el Tribunal analitza i pondera l’abast de l’exercici de la llibertat d’expressió, quan col·lisiona amb d’altres drets fonamentals contemplats en la pròpia Constitució.  

